text: Aktivister indkalder til kamp mod grænsekontrollen
  08 april 2016 kl. 12.19
  Ved en stor ulydighedsaktion den 23. april vil hundredvis af aktivister krydse grænsen uden at vise Id.
  Det er ikke alle, der er lige begejstrede for den midlertidige grænsekontrol, som regeringen indførte den 4. januar og derfor indkalder flere aktivistgrupper nu til en civil aktion ved den dansk-tyske grænse.
  -Vi krydser grænsen for at udfordre tendensen til, at øge grænsekontrollen og befæstningen af Europas ydre og indre grænser, oplyser aktivisterne på deres Facebookside.
  Formålet er ikke at søge konfrontation med myndighederne, men aktivisterne vil altså trodse Id-kravet ved grænsen.
  ”Kryds Grænsen” aktionen er bl.a. arrangeret af organisationen Reaktion, der består af aktivister fra  Trekantområdet og Sønderjylland.
  Hvor mange der møder op er endnu uvist, men ifølge arrangørerne er der arrangeret buskørsel både fra Århus og København.
  I januar protesterede danske og svenske aktivister ved en lignende aktion mod id-kontrol i Kastrup Lufthavn.
  Læs mere om aktionen her
  